CELEX: C2005/205/65
Language: lt
Date: 2005-08-20 00:00:00
Title: Byla T-244/05 Gibtelecom Limited2005 m. liepos 1 d. pareikštas ieškinys Europos Bendrijų Komisijai

20.8.2005   
            
            
               LT
            
            
               Europos Sąjungos oficialusis leidinys
            
            
               C 205/37
            
         
      Gibtelecom Limited2005 m. liepos 1 d. pareikštas ieškinys Europos Bendrijų Komisijai
   (Byla T-244/05)
   (2005/C 205/65)
   Proceso kalba: anglų
   2005 m. liepos 1 d. Europos Bendrijų Pirmosios instancijos teisme buvo pareikštas Gibtelecom Limited, įsteigtos Europort (Gibraltaras), atstovaujamos Barrister M. Llamas, Solicitor B. O'Connor ir advokato S. Brummel, ieškinys Europos Bendrijų Komisijai.
   Ieškovė Pirmosios instancijos teismo prašo:
   
               —
            
            
               panaikinti Komisijos sprendimą, aiškiai atmetantį Gibtelecom skundą prieš Ispaniją pagal EB 86 straipsnį kartu su EB 49 straipsniu ir/arba EB 12 straipsniu, apie kurį Gibtelecom pranešta 2005 m. balandžio 26 d. laišku (Nr. 1982);
            
         
               —
            
            
               priteisti iš Komisijos Gibtelecom bylinėjimosi išlaidas.
            
         Ieškinio pagrindai ir pagrindiniai argumentai
   Ginčijamu sprendimu Komisija atmetė ieškovės 1996 m. spalio 31 d. pateiktą skundą, kuriame tvirtinama, kad Ispanijos telekomunikacijų operatorius Telefonica SA, pažeisdamas EB 82 straipsnį, atliko daugelį piktnaudžiavimo dominuojančia padėtimi veiksmų atsisakydamas pripažinti Gibraltaro tarptautinį skambinimo kodą („350“) ir reikalaudamas priimti automatinį tiesioginį skambinimo srautų apsikeitimą tarp Ispanijos ir Gibraltaro ribojančias sąlygas. Vėliau ieškovė šį skundą pakeitė į skundą prieš Ispaniją pagal EB 86 straipsnį kartu su EB 82, 49 ir 12 straipsniais, tvirtindamas, kad Telefonica veikė pagal Ispanijos Vyriausybės, reikalaujančios pripažinti savo valdžią Gibraltarui, nurodymus.
   Pagrįsdama savo ieškinį ieškovė ginčijamame sprendime nurodo keletą tariamai akivaizdžių vertinimo klaidų. Ieškovės nuomone, Komisija klydo manydama, kad Telefonica nėra valstybės įmonė ar kad ji nesinaudoja specialiomis teisėmis EB 86 straipsnio prasme.
   Be to, ieškovė tvirtina, kad Ispanija, nurodydama Telefonica nepripažinti ITU Gibraltarui priskirto kodo 350 IDD, nustatė ir taikė diskriminacinius telekomunikacijos paslaugų judėjimo laisvės apribojimus, o tai prieštarauja EB 49 straipsniui. Be to, ieškovė mano, kad Ispanija, nepripažindama šio kodo, diskriminuoja dėl pilietybės ir gyvenamosios vietos, o tai prieštarauja EB 12 straipsnyje nustatytam draudimui diskriminuoti.
   Ieškovė taip pat nurodo, kad Komisija ginčijamame sprendime tvirtindama, kad ginčas dėl numeracijos turėtų būti išspręstas tiesioginių Ispanijos ir Jungtinės Karalystės diskusijų metu, padarė dar vieną akivaizdžią vertinimo klaidą, nes ieškovės manymu, Komisijos įsikišimui nėra tinkamų alternatyvių sprendimo būdų.
   Ieškovė nurodo ir kitus panaikinimo procedūrinius bei administracinius pagrindus. Šiuo požiūriu ieškovė remiasi tariamu Komisijos pareigos pagal EB 253 straipsnį tinkamai motyvuoti sprendimą pažeidimu, ieškovo teisėtų lūkesčių pažeidimu, kuris tariamai atsirado trims Komisijos nariams 2000 m. birželio 7 d. išsiuntus laišką Ispanijai ir Jungtinei Karalystei, kuriuo be kitų dalykų šių dviejų valstybių prašoma išspręsti ginčą dėl numeracijos. Ieškovė tame pačiame ieškinyje taip pat teigia, kad Komisija veikė šališkai ir kad ji pažeidė principą, reikalaujantį veikti per protingą terminą.